ddrg/super_eurlex huggingface dataset:
18.

beklager, at GSP-arrangementet, især for så vidt angår 29 EBA-lande, ikke har ført til nogen ændringer og i nogle tilfælde har ført til en forværring af deres eksportdiversificeringsprofiler på produktniveau; beklager endvidere, at det ikke har bidraget nok til økonomisk diversificering; efterlyser yderligere foranstaltninger med det formål at øge diversificeringen af eksporten fra GSP-lande; beklager, at diversificeringen blandt begunstigede lande synes at være blevet vanskeliggjort ved fjernelsen af muligheden for kumulation med lande, der er avanceret fra GSP, idet de ikke længere kan drage fordel af oprindelsesreglerne for GSP-begunstigede lande; opfordrer på det kraftigste til, at denne mulighed genindføres, især for de mest sårbare lande; gør opmærksom på det betydelige fald i eksportdiversificeringen på alle sektorniveauer for lande, der er begunstigede under den almindelige GSP-ordning; opfordrer endvidere Kommissionen til at overveje at revidere og udvide listen over produkter, der skal omfattes af forordningen, for så vidt angår halvfabrikata og færdige varer i særdeleshed og, hvor det er nødvendigt, lempe oprindelsesreglerne for de mest sårbare lande; tilskynder yderligere GSP-begunstigede lande til at indføre effektive foranstaltninger med sigte på produktdiversificering; understreger i denne henseende behovet for at skabe adgang til viden og teknologi med det formål at diversificere produkterne, så eksporten kan klare sig i den globale konkurrence og især i Europa;
10.

opfordrer til handling som reaktion på meldingerne fra FN's Menneskerettighedskomité, FN's Særlige Arbejdsgruppe for Vilkårlig Tilbageholdelse og Fængsling og FN's særlige rapportør om tortur; opfordrer til beskyttelse af torturofre, til at sikre dem ordentlig lægebehandling, og til at foretage en ordentlig efterforskning af sager om tortur; kræver, at der sættes en stopper for misbruget af Interpols udleveringsprocedurer, og at der sættes en stopper for chikane af den politiske opposition; opfordrer indtrængende Kasakhstans regering til at indfri sine løfter om nultolerance over for tortur og til at sikre, at påstande om tortur, herunder tortur i forbindelse med begivenhederne i Zhanaozen, efterforskes til bunds; opfordrer indtrængende regeringen til at genoptage sagen med Iskander Yerimbetov i lyset af konklusionerne fra FN's Særlige Arbejdsgruppe for Vilkårlig Tilbageholdelse og Fængsling og til at sikre, at påstandene om tortur bliver behørigt undersøgt;
14.

bifalder ændringerne af lovgivningen om narkotikahandel, som har reduceret udøvelsen af dødsstraf, og opfordrer til en revision af alle domme om dødsstraf for at sikre, at de pågældende retssager blev gennemført i overensstemmelse med internationale standarder; opfordrer de iranske myndigheder til at indføre et øjeblikkeligt moratorium for anvendelsen af dødsstraf som et skridt i retning af afskaffelse;
32.

understreger, at alle sektorer skal bidrage, herunder den internationale luft- og søtransport, for at den europæiske økonomi som helhed kan opnå klimaneutralitet; bemærker, at Kommissionens analyse viser, at de nuværende globale mål og foranstaltninger, som henholdsvis Den Internationale Søfartsorganisation og Organisationen for International Civil Luftfart påtænker at indføre, ikke lever op til den krævede emissionsreduktion, selv hvis de gennemføres fuldt ud, og at der er behov for yderligere, betydelige tiltag, der stemmer overens med målsætningen for hele økonomien om nettonulemissioner; fremhæver behovet for at investere i kulstoffrie og kulstoffattige teknologier og brændstoffer i disse sektorer; opfordrer Kommissionen til at omsætte forureneren betaler-princippet i praksis i disse sektorer; minder om, at drivhusgasemissioner fra international søtransport forventes at stige med helt op til 250 % i 2050; glæder sig over, at sektoren for international søtransport selv har fastsat et absolut reduktionsmål for drivhusgasemissioner; bemærker med bekymring den manglende fremgang i relation til at omsætte dette mål til kort- og mellemsigtede foranstaltninger samt andre konkrete tiltag; bemærker den forskellige byrde, som bæres af de forskellige transportformer; opfordrer til, at de stigende ETS-indtægter anvendes til at fremme miljøvenlige transportformer såsom busser eller jernbaner;
G.

der henviser til, at medlemsstaterne som led i Unionens samordnede flerårige kontrolprogram for 2019, 2020 og 2021 ikke er forpligtet til at måle restkoncentrationer af glufosinat på importeret majs for at sikre, at maksimalgrænseværdierne for restkoncentrationer er overholdt (6); der henviser til, at det ikke kan garanteres, at restkoncentrationer af glufosinat på genetisk modificeret majs vil være i overensstemmelse med Unionens maksimalgrænseværdier for restkoncentrationer;
C.

der henviser til, at PSA, når den er fuldt ratificeret, vil være indgået for en indledende periode på ti år, hvorefter den fornys årligt, hvilket giver EU mulighed for at trække sig ud af aftalen, i fald der opstår alvorlig tvivl om respekten for menneskerettighederne eller andre alvorlige overtrædelser; der henviser til, at parterne kan ændre aftalen for at tage højde for nye udviklinger;
11.

er alvorligt bekymret over den manglende respekt for religionsfrihed, forskelsbehandling af religiøse mindretal, herunder kristne og alevier, og vold af religiøse årsager; understreger, at kirkerne fortsat står over for alvorlige problemer med at etablere eller fortsætte anvendelsen af bygninger som steder, hvor gudsdyrkelse foregår; opfordrer de tyrkiske myndigheder til at fremme positive og effektive reformprocesser inden for områderne ytrings-, tanke- og religionsfrihed, ved at trossamfund får mulighed for at opnå status som juridisk person, ved at tillade velgørende organisationer at vælge deres egne ledende organer, ved at alle begrænsninger på uddannelse, udnævnelse og afløsning af gejstlige fjernes, ved at de relevante domme fra Menneskerettighedsdomstolen og henstillingerne fra Venedigkommissionen efterleves, og ved at alle former for forskelsbehandling eller forhindringer på grund af religion udryddes; opfordrer Tyrkiet til at respektere den særlige karakter og betydning, som Det Økumeniske Patriarkat indtager, og til at anerkende dets status af juridisk person; gentager, at det er nødvendigt at tillade en genåbning af Halki-præsteseminaret og at fjerne alle hindringer for, at det fungerer korrekt; opfordrer til, at valgreglerne for ikkemuslimske stiftelser offentliggøres; glæder sig over den tyrkiske regerings tilbagegivelse af 50 aramæiske kirker, klostre og kirkegårde i Mardin og opfordrer de tyrkiske myndigheder til også at tilbagegive de respektive grunde til deres retmæssige ejere; henleder opmærksomheden på sikkerhedsforanstaltningernes indvirkning på befolkningen i Tur Abdin og opfordrer Tyrkiet til at sikre bevarelsen af indbyggernes adgang til uddannelse, økonomiske aktiviteter og religiøse steder; opfordrer indtrængende Tyrkiet til at gøre sit yderste for at undgå ødelæggelse af kulturarven i forbindelse med det forberedende arbejde på Ilisiu-dæmningsprojektet; opfordrer de tyrkiske myndigheder til at tage seriøse skridt for at bekæmpe alle former for antisemitisme i samfundet;
F.

der henviser til, at forebyggelse af voldelige konflikter er afgørende for at imødegå de sikkerhedsudfordringer, som Europa og dets nabolande står over for, samt for politiske og sociale fremskridt; der henviser til, at konfliktforebyggelse også er et afgørende element i effektiv multilateralisme og er afgørende for at nå målene for bæredygtig udvikling (SDG), navnlig mål 16 om fredelige og inklusive samfund, adgang til domstolsprøvelse for alle og effektive, ansvarlige og inkluderende institutioner på alle niveauer;
8.

udtrykker sin bekymring over klagerne vedrørende manglen på frie, forudgående og informerede høringer (ILO-konvention 169); minder om henstillingerne fra FN's særlige rapportør om, at oprindelige folks rettigheder bør overholdes fuldt ud i overensstemmelse med internationale standarder, som omfatter retten til frie, forudgående og informerede høringer; minder om, at nationale og internationale selskaber er direkte bundet af traktater og andre nationale og internationale regler om menneskerettigheder og miljørettigheder i hele deres værdikæde, og at de, hvis det konstateres, at selskaberne har forårsaget eller bidraget til at forvolde skade, skal iværksætte eller deltage i effektive procedurer til afhjælpning for de berørte personer og lokalsamfund; bemærker, at dette omfatter restitution, kompensation, rehabilitering og garantier for ikkegentagelse; minder om, at regeringer har ansvaret for at beskytte menneskerettighederne og for at bringe dem, der krænker disse rettigheder, for en domstol;
G.

der henviser til, at undersøgelser, som fastslået i mindretalsudtalelsen, viser, at der er observeret bivirkninger, som under visse betingelser for eksponering for Bt-proteiner kan påvirke immunsystemet, og at nogle Bt-proteiner kan have adjuvansegenskaber, hvilket betyder, at de kan øge allergeniciteten for andre proteiner, som de kommer i kontakt med;
A.

der henviser til, at Brunei i 2014 indførte shariastraffeloven, som skal gennemføres i tre faser; der henviser til, at den tredje fase af gennemførelsen trådte i kraft den 3. april 2019; der henviser til, at denne tredje fase indfører bestemmelser, som omfatter henrettelse ved stening for forhold mellem samtykkende personer af samme køn, seksuelle forhold uden for ægteskab og abort og amputation af lemmer for tyveri; der henviser til, at loven også fastlægger dødsstraf for både muslimers og ikkemuslimers krænkelser eller bagvaskelse af profeten Mohammad; der henviser til, at shariastraffeloven finder anvendelse på både muslimer og ikkemuslimer, herunder udlændinge, samt på overtrædelser begået uden for landet af statsborgere eller personer med fast bopæl i landet;
10.

gentager, at et levende og uafhængigt civilsamfund er afgørende for at opretholde menneskerettighederne og retsstatsprincippet; udtrykker bekymring over, at aktiviteterne i det engelsksprogede camerounske civilsamfundskonsortium er blevet forbudt; opfordrer indtrængende regeringen til at ophæve forbuddet og sikre et åbent rum, hvor civilsamfundet kan virke;
A.

der henviser til, at EU i sin strategiramme om menneskerettigheder og demokrati giver tilsagn om at ville fremme menneskerettigheder, demokrati og retsstatsprincippet »på alle områder af sin optræden udadtil uden undtagelse« og at ville »sætte menneskerettighederne i centrum for sit forhold til alle tredjelande, herunder sine strategiske partnere«; der understreger, at dette fortsat bør stå i centrum for det mangeårige forhold mellem EU og Kina i overensstemmelse med EU's tilsagn om at opretholde de selv samme værdier i EU's optræden udadtil, og at Kina har udtrykt interesse for at overholde internationale love og standarder vedrørende menneskerettigheder i sin egen udvikling;
E.

der henviser til, at Kommissionens og Rådets juridiske rådgivere til trods for den bemærkelsesværdige faglige arbejde, der var gjort af de tre institutioners juridiske tjenester, ikke var i stand til formelt at godkende det dokument, der kom ud heraf, hvilket førte til, at arbejdet med dette vigtige dossier i praksis gik i stå; der henviser til, at der efterfølgende blev afholdt en debat under AFCO's ledelse på plenarmødet den 13. december 2017 på grundlag af to forespørgsler til mundtlig besvarelse, hvorefter AFCO den 3. maj 2018 fremsendte en ny formulering af forslaget i form af et nonpaper, der repræsenterer den formelle opfølgning af en aftale, som formanden for AFCO og ordføreren, Ramón Jáuregui Atondo, havde indgået med det slovakiske rådsformandskab og Kommissionen den 10. oktober 2016, og i henhold til hvilken det for at indlede officielle forhandlinger var nødvendigt at fremlægge en ny ordlyd af Europa-Parlamentets forslag;
D.

der henviser til, at de to udvalg, der er involveret i denne procedure, gav udtryk for juridiske betænkeligheder vedrørende nødvendigheden af at dele afgørelserne op i to og vedrørende det retsgrundlag, som Rådet havde valgt; der henviser til, at Parlamentets Juridiske Tjeneste blev anmodet om at afgive udtalelse om disse specifikke spørgsmål;
14.

mener, at separat husstandsindsamling af særskilt affald er et effektivt middel til at øge bevidstheden i befolkningen om den cirkulære økonomis strategiske betydning og til mere effektivt at opnå et kollektivt engagement med henblik herpå; understreger, at sådanne systemer giver mulighed for bedre ansvarliggørelse med hensyn til de typer og mængder af husholdningsaffald, der produceres, og de dertil hørende forarbejdningsbehov med henblik på at maksimere forberedelserne til genbrug og genanvendelse samt muliggøre indførelse af mere retfærdige fremmende/afskrækkende økonomiske foranstaltninger;
2.

foreslår, at følgende tilgange tages under overvejelse: — en analyse af eksisterende skatteincitamenter for personlige pensionsprodukter og en vurdering af de dermed forbundne omkostninger, deres effektivitet og omfordelingsvirkninger samt, hvor det er relevant, imødegåelse af svagheder og regressive virkninger — at PEPP gives samme skattelempelse som den, der gives til nationale personlige pensionsprodukter, selv i tilfælde hvor PEPP-komponenterne ikke fuldt ud matcher alle de nationale kriterier — at PEPP gives en særlig skattelempelse, som er harmoniseret på EU-plan, og som skal fastsættes i en multilateral beskatningsaftale mellem medlemsstaterne;
20.

opfordrer medlemsstaterne til at sikre, at voksne og børn af afrikansk afstamning har lige adgang til uddannelse og omsorg af høj kvalitet uden forskelsbehandling og opdeling, og til om nødvendigt at yde passende læringsstøtteforanstaltninger; opfordrer medlemsstaterne til at gøre historien vedrørende mennesker af afrikansk afstamning til en del af undervisningsplanerne og til at fremlægge et omfattende perspektiv på kolonialismen og slaveriet, hvori også den historiske og nutidige negative indvirkning af kolonialismen og slaveriet på mennesker af afrikansk afstamning anerkendes, og til at sikre, at lærerne er tilstrækkeligt uddannet til at varetage denne opgave og udrustet til at håndtere mangfoldighed i klasseværelset;
D.

der henviser til, at Parlamentet er af den opfattelse, at et sådant koncept ikke bør finansieres, medmindre og før det er korrekt defineret i en passende retsakt — vedtaget af de to lovgivere — med angivelse af konceptets retsgrundlag, art, formål og mål;
24.

minder medlemsstaterne om at sikre, at alle biler hos forhandlere kun bruger WLTP's CO 2 -værdier, for at undgå forvirring blandt forbrugerne, og understreger, at medlemsstaterne bør tilpasse afgifterne på køretøjer og finanspolitiske incitamenter til WLTP's værdier, idet de respekterer princippet om, at WLTP ikke bør få negative konsekvenser for forbrugerne;
A.

der henviser til, at Venezuela står over for en dyb og hidtil uset politisk, økonomisk, institutionel, social og flerdimensionel humanitær krise, mangel på lægemidler og fødevarer, en situation med massive menneskerettighedskrænkelser, hyperinflation, politisk undertrykkelse, korruption og vold; der henviser til, at levevilkårene er blevet alvorligt forringet, og at 87 % af befolkningen nu lever i fattigdom; der henviser til, at 78 % af børnene i Venezuela er truet af fejlernæring; der henviser til, at der for hver 1 000 børn er 31, der dør, inden de fylder fem år; der henviser til, at over 1 mio. børn ikke længere går i skole;
A.

der henviser til, at det i artikel 1 i Kommissionens delegerede forordning foreslås at ændre bilag II til forordning (EU) nr. 516/2014 ved at tilføje en specifik aktion vedrørende »… oprettelse, udvikling og drift af en passende modtagelse samt indkvarterings- og tilbageholdelsesfaciliteter og respektive tjenester for ansøgere om international beskyttelse eller tredjelandsstatsborgere, som opholder sig i en medlemsstat og ikke eller ikke længere opfylder betingelserne for indrejse og/eller ophold…«;
V.

der henviser til, at forordning (EF) nr. 1829/2003 fastsætter, at genetisk modificerede fødevarer eller foderstoffer ikke må have negative virkninger for menneskers eller dyrs sundhed eller for miljøet, og at Kommissionen skal tage hensyn til de relevante bestemmelser i EU-retten og andre faktorer af relevans for den sag, der er under overvejelse, når den udarbejder sin afgørelse om at forlænge tilladelsen;
4.

opfordrer Kommissionen til at sikre, at det nye udkast er baseret på den seneste videnskabelige og tekniske viden, og foreslår derfor, at de ensartede principper ikke kun ændres med hensyn til akut toksicitet for honningbier som i det nuværende udkast, men i det mindste også med hensyn til kronisk toksicitet og larvetoksicitet for honningbier og akut toksicitet for humlebier, navnlig eftersom OECD's retningslinjer for testning er tilgængelige for alle disse forhold;
opfordrer Ugandas regering til at styrke politiets mekanismer for klager over krænkelser af menneskerettighederne for at sikre, at politifolk opfylder deres pligt til at beskytte rettighederne for alle personer, herunder medlemmer af LGBTI-samfundet, og til at sikre, at alle menneskerettighedsforkæmpere og NGO'er, der arbejder for LGBTI-samfundet i Uganda, er i stand til at udøve deres legitime aktiviteter under alle forhold, herunder deres ret til foreningsfrihed, uden frygt for repressalier og uden nogen begrænsninger;
19.

glæder sig over EU's tilsagn om at yde humanitær bistand til Syriens nabolande, navnlig Jordan, Libanon, Tyrkiet, Irak og Egypten, som fortsat huser millioner af flygtninge; anser det for uacceptabelt, at den tyrkiske præsident Recep Tayyip Erdoğan nu anvender flygtninge som pressionsmiddel til at afpresse EU; opfordrer medlemsstaterne til at udvise et meget stærkere engagement i ansvarsdeling med henblik på at gøre det muligt for flygtninge, der flygter fra de syriske krigszoner, at finde beskyttelse uden for den nærmeste naboregion gennem genbosættelse; understreger nødvendigheden af, at princippet om non-refoulement respekteres fuldt ud; opfordrer EU og medlemsstaterne til at yde ekstra finansiering til den kurdiske regionalregering i Irak for at sætte landet i stand til at håndtere tilstrømningen af flygtninge fra Syrien;
15.

opfordrer alle involverede aktører til at fortsætte deres bestræbelser på at sikre, at den demokratiske proces og valg beskyttes mod udenlandsk statslig og ikkestatslig indblanding og manipulation; peger navnlig på behovet for at forbedre mediekendskabet og folkeoplysningen gennem kulturen og skolesystemet fra en tidlig alder for at sætte dem, der er mål for desinformationskampagner, i stand til at identificere tilvejebragt information som partisk; tilskynder derfor medlemsstaterne til at inkludere særlige kurser om mediekendskab i skolernes læseplaner og til at udvikle oplysningskampagner rettet mod de segmenter af befolkningen, der er mere sårbare over for desinformation;
R.

der henviser til, at Egypten har gennemgået flere vanskelige faser siden revolutionen i 2011, og at det internationale samfund bistår landet med håndteringen af dets mange udfordringer; der henviser til, at sikkerhedssituationen i Egypten er skrøbelig, og at risikoen for terrorangreb på Sinaihalvøen og på store byer i hele landet fra forskellige islamistiske organisationers side, er stor, på trods af regeringens brug af aggressive og til tider krænkende taktikker for at bekæmpe dem; der henviser til, at terrorangreb har kostet et stort antal uskyldige civile, herunder koptere, livet; der henviser til, at optrapningen af de militære operationer i det nordlige Sinai er fortsat siden slutningen af 2013, og til at regeringen har foretaget massenedrivninger og tvangsudsat titusinder af beboere, samtidig med at den forhindrer uafhængig rapportering ved at sætte en næsten fuldstændig stopper for mediedækningen og indført restriktioner for bevægelser ind og ud af Sinai;
8.

mener, at screenings- og beslutningsprocessen ikke bør påvirkes af andre overvejelser end dem, der vedrører mangler i forbindelse med bekæmpelse af hvidvask og af finansiering af terrorisme, for at beskytte integriteten af listen over højrisikotredjelande; understreger, at lobbyisme og diplomatisk pres ikke bør undergrave EU-institutionernes evne til at bekæmpe hvidvask og finansiering af terrorisme på en måde, der er knyttet til EU på en effektiv og autonom måde; opfordrer Kommissionen til yderligere at vurdere muligheden for at oprette en »grå liste« over potentielle højrisikotredjelande analogt med den tilgang, Unionen anvender ved oplistning af ikkesamarbejdsvillige skattejurisdiktioner; frygter, at det faktum, at det tager 12 måneder at nå frem til den endelige vurdering med hensyn til at identificere tredjelande med strategiske mangler, vil medføre unødige forsinkelser i indførelsen af effektive foranstaltninger til bekæmpelse af hvidvask og finansiering af terrorisme;
18.

minder om, at når sådanne forpligtelser er opfyldt, vil forhandlingerne mellem Den Europæiske Union og Det Forenede Kongerige om fremtidige forbindelser kræve solide garantier og bestemmelser, der sikrer lige vilkår, med henblik på at sikre Den Europæiske Unions indre marked og undgå, at Den Europæiske Unions virksomheder stilles ringere i konkurrencen; gentager i den forbindelse de betingelser, der er fastsat i beslutningen af 14. marts 2018, ikke mindst for at sikre et højt beskyttelsesniveau for miljøet, beskæftigelsen og forbrugerne; bemærker, at enhver frihandelsaftale, som ikke overholder sådanne beskyttelsesniveauer, ikke vil blive ratificeret af Europa-Parlamentet;
14.

opfordrer indtrængende næstformanden for Kommissionen/Unionens højtstående repræsentant for udenrigsanliggender og sikkerhedspolitik, Kommissionen og medlemsstaterne til at blive ved med at bringe situationen for de anholdte medlemmer af oppositionen, menneskerettighedsforkæmpere, politiske aktivister, advokater, journalister og akademikere, der er fængslet, op over for deres tyrkiske samtalepartnere, og til at yde de anholdte diplomatisk og politisk støtte, herunder observation af retssager og overvågning af sager; opfordrer Kommissionen og medlemsstaterne til at øge brugen af hastetilskud til menneskerettighedsforkæmpere og til at sikre, at EU's retningslinjer vedrørende menneskerettighedsforkæmpere gennemføres fuldt ud;
12.

roser den indsats, regeringen og befolkningen i Bangladesh har gjort for at yde beskyttelse og sikkerhed for rohingyaflygtninge, og tilskynder dem til at fortsætte med at yde humanitær bistand til flygtninge fra Myanmar; opfordrer myndighederne i Bangladesh til at garantere fuld og diskriminationsfri adgang til kvalitetsuddannelse for rohingyabørn, til at ophæve restriktionerne for adgang til internettet og til onlinekommunikation og til fri bevægelighed og til at sikre, at sikkerhedsstyrkerne, der opererer i lejrene, opretholder alle standarder for beskyttelse af flygtningenes personlige sikkerhed;
10.

opfordrer Kommissionen til aktivt at gå i dialog med tredjelande, når den forhandler handels- og partnerskabsaftaler, for at sikre, at overvejende biologiske fremgangsmåder og produkter heraf udelukkes fra patentering;
B.

der henviser til, at de iranske aktivister Mojgan Keshavarz, Monireh Arabshahi og Yasaman Aryani blev vilkårligt tilbageholdt i april 2019 efter at have offentliggjort en online video, hvor de optrådte uden deres hovedtørklæder og på fredelig vis protesterede mod Irans love om obligatorisk slør, mens de uddelte blomster i Teherans metro den 8. marts 2019, den internationale kvindedag; der henviser til, at Sahar Khodayari, en iransk kvinde, der blev tilbageholdt for at forsøge at se en fodboldkamp på et stadion, brændte sig selv til døde i protest efter at have fundet ud af, at hun ville blive idømt seks måneders fængsel for sine handlinger;
13.

erklærer, at europæisk integration som en model for fred og forsoning har været et frit valg for Europas befolkninger i form af et engagement i en fælles fremtid, og at Den Europæiske Union har et særligt ansvar for at fremme og beskytte demokratiet, respekten for menneskerettighederne og retsstatsprincippet ikke blot i, men også uden for Den Europæiske Union;